32006L0092
L 311/31
JURNALUL OFÍCIAL AL UNIUNII EUROPENE
DIRECTIVA 2006/92/CE A COMISIEI
din 9 noiembrie 2006
de modificare a anexelor la Directivele 76/895/CEE, 86/362/CEE și 90/642/CEE ale Consiliului în ceea ce privește limitele maxime aplicabile reziduurilor de captan, diclorvos, etion și folpet
(Text cu relevanță pentru SEE)
COMISIA COMUNITĂȚILOR EUROPENE
având în vedere Tratatul de instituire a Comunității Europene,
având în vedere Directiva 76/895/CEE a Consiliului din 23 noiembrie 1976 privind stabilirea conținuturilor maxime de reziduuri de pesticide din și de pe fructe și legume (1), în special articolul 5,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (2), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (3), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (4), în special articolul 4 alineatul (1) litera (f),
întrucât:
(1)
Pentru cerealele și produsele de origine vegetală, inclusiv fructe și legume, conținuturile de reziduuri reflectă utilizarea cantităților minime de pesticide necesare pentru a asigura o protecție eficientă a plantelor, aplicate astfel încât cantitatea de reziduuri să fie în același timp cât mai redusă posibil și toxicologic acceptabilă, având în vedere în special protecția mediului și protecția consumatorilor, ținând cont de aportul alimentar estimat. Pentru alimentele de origine animală, conținuturile de reziduuri reflectă consumul de către animale a cerealelor și produselor de origine vegetală tratate cu pesticide, ținând seama, dacă este cazul, de consecințele directe ale utilizării de produse medicinale de uz veterinar. Conținuturile comunitare maxime de reziduuri (LMR) reprezintă limita superioară a cantităților acestor reziduuri susceptibile de a se găsi în produse atunci când producătorii au respectat bunele practici agricole.
(2)
LMR-urile de pesticide sunt reexaminate în mod constant și sunt modificate astfel încât să ia în considerare informațiile și datele noi. Ele sunt fixate la pragul de detecție atunci când utilizările autorizate de produse fitosanitare nu dau conținuturi detectabile de reziduuri de pesticide în sau pe produsele alimentare, atunci când nu există o utilizare autorizată, atunci când utilizările care au fost autorizate de către statele membre nu au fost susținute de către datele necesare sau atunci când utilizările în țări terțe rezultând în prezența reziduurilor în sau pe produsele alimentare care pot fi puse în circulație pe piața comunitară nu au fost susținute de către datele necesare.
(3)
Comisia a fost informată că ar putea fi necesar ca LMR-urile mai multor pesticide să fie revizuite pe baza noilor informații disponibile privind toxicologia și expunerea consumatorilor. Comisia a cerut statelor membre raportoare în cauză să elaboreze propuneri de revizuire a LMR-urilor comunitare. Aceste propuneri au fost prezentate Comisiei.
(4)
Expunerea consumatorilor de-a lungul întregii lor vieți sau în timpul unei perioade scurte la pesticidele menționate în prezenta directiva prin intermediul produselor alimentare a fost reexaminată și evaluată în conformitate cu procedurile și practicile în vigoare în Comunitate, ținând seama de liniile directoare publicate de către Organizația Mondială a Sănătății (5). Pe această bază trebuie fixate noile LMR-uri care exclud orice expunere inacceptabilă a consumatorilor.
(5)
Atunci când aceasta se justifică, expunerea acută a consumatorilor la aceste pesticide prin intermediul fiecăruia dintre produsele alimentare susceptibile de a conține reziduuri a fost măsurată și evaluată în conformitate cu procedurile și practicile în vigoare în Uniunea Europeană, ținându-se seama de orientările publicate de către Organizația Mondială a Sănătății. Rezultă că prezența reziduurilor de pesticide la niveluri egale sau inferioare noilor LMR-uri nu va avea efecte toxice acute.
(6)
Partenerii comerciali ai Comunității au fost consultați prin intermediul Organizației Mondiale a Comerțului asupra noilor LMR-uri și s-a ținut seama de observațiile lor privind aceste conținuturi.
(7)
Anexele Directivelor 76/895/CEE, 86/362/CEE și 90/642/CEE ar trebui modificate în consecință.
(8)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
La anexa II la Directiva 76/895/CEE, rubricile referitoare la captan, diclorvos, etion și folpet sunt eliminate.
Articolul 2
Directiva 86/362/CEE se modifică după cum urmează:
(a)
la anexa II partea A, se adaugă rândurile referitoare la captan, etion și folpet din anexa I la prezenta directivă;
(b)
la anexa II partea A, rândul referitor la diclorvos este înlocuit cu textul din anexa I la prezenta directivă.
Articolul 3
Directiva 90/642/CEE se modifică după cum urmează:
(a)
la anexa II, se adaugă rândurile referitoare la captan și folpet din anexa III la prezenta directivă;
(b)
la anexa II, rândurile referitoare la diclorvos și etion sunt înlocuite cu textul din anexa IV la prezenta directivă.
Articolul 4
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 10 mai 2007. Ele comunică de îndată Comisiei textul acestor dispoziții precum și un tabel de corespondență între aceste dispoziții și prezenta directivă.
Ele aplică aceste dispoziții de la 11 mai 2007.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitățile de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 6
Prezenta directivă se adresează statelor membre.
Adoptată la Bruxelles, 9 noiembrie 2006.